ซีไอเอ็มบีขยับรับฝากดอกสูงซิวลูกค้าขาลง
ซีไอเอ็มบี ไทย สวนกระแสเปิดบัญชีฝากประจำ 12 เดือน จ่ายดอก 3.40-3.50% ดึงดูดใจลูกค้า
11 มิ.ย. 2556

ซีไอเอ็มบี ไทย สวนกระแสเปิดบัญชีฝากประจำ 12 เดือน จ่ายดอก 3.40-3.50% ดึงดูดใจลูกค้า
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารต้องการขยายฐานลูกค้าที่มีวงเงินฝากตั้งแต่ 1 ล้านบาทขึ้นไป จึงออกโปรแกรมเงินฝากพิเศษต้อนรับลูกค้าบุคคลธรรมดาด้วยฝากประจำ 12 เดือน จ่ายดอกเบี้ยสูงถึง 3.40% เมื่อฝากเงินตั้งแต่ 1 ล้านบาทขึ้นไปต่อรายการ แต่หากวงเงินฝากตั้งแต่ 10 ล้านบาทขึ้นไป แต่ไม่เกิน 30 ล้านบาทต่อรายการ จ่ายดอกเบี้ยให้ 3.50% ซึ่งเป็นดอกเบี้ยที่สูงและจูงใจ เปิดรับฝากตั้งแต่วันนี้ถึง 31 ก.ค.นี้ เพื่อตอบสนองลูกค้าที่ต้องการเงินฝากดอกเบี้ยสูงในช่วงดอกเบี้ยขาลง
ขณะเดียวกันธนาคารยังเสนอโปรแกรมเงินฝากประจำ 5 เดือน จ่ายดอกเบี้ย 3% และโปรแกรมเงินฝากประจำ 12 เดือน ดอกเบี้ย 3.25% สำหรับบุคคลธรรมดา คณะบุคคล หรือวัด 
นอกจากนี้ ยังมีเงินฝากออมทรัพย์ Speed Savings จ่ายดอกเบี้ยสูงสุด 2.80% ซึ่งสูงกว่าออมทรัพย์ปกติ และเปิดให้ถอนได้ไม่จำกัด
ทั้งนี้ เมื่อเปรียบเทียบกับอัตราดอกเบี้ยเงินฝากของธนาคารพาณิชย์ทั้งระบบ ดอกเบี้ยออมทรัพย์ 0.125-2.90% ดอกเบี้ยเงินฝากประจำ 3 เดือน 1.603% เงินฝาก 6 เดือน ดอกเบี้ย 1.95-3.30% เงินฝาก 12 เดือน 2.25-3.35% เงินฝาก 24 เดือน ดอกเบี้ย 2.503%